Төсөл

**МОНГОЛ УЛСЫН ХУУЛЬ**

2019 оны ... дугаар Улаанбаатар

сарын ...-ны өдөр хот

**ХУУЛЬ ТОГТООМЖИЙН ТУХАЙ ХУУЛЬД**

**НЭМЭЛТ ОРУУЛАХ ТУХАЙ**

**1 дүгээр зүйл.**Хууль тогтоомжийн тухай хуульд доор дурдсан агуулгатай зүйл, хэсэг, заалтыг нэмсүгэй.

**1/191 дүгээр зүйл:**

“191 дүгээр зүйл.Хууль тогтоомжийн төслийг Үндэсний аюулгүй байдлын зөвлөлөөр хэлэлцүүлэх.

191.1.Хууль санаачлагч боловсруулсан хууль тогтоомжийн төслөө түүний үзэл баримтлал, танилцуулга, хууль тогтоомжийн хэрэгцээ, шаардлагыг урьдчилан тандан судалсан, эсхүл тухайн харилцааг зохицуулж байгаа хууль тогтоомжийн хэрэгжилтийн үр дагаварт үнэлгээ хийсэн, хууль тогтоомжийн төслийн үр нөлөөг үнэлсэн, хууль тогтоомжийг хэрэгжүүлэхтэй холбогдон гарах зардлын тооцоо хийсэн тайлангийн хамт Үндэсний аюулгүй байдлын зөвлөл /цаашид “Зөвлөл” гэх/-д хянуулахаар хүргүүлнэ.

191.2.Хууль тогтоомжийн төслийг Зөвлөлд ажлын албаар нь дамжуулан хүргүүлнэ.

191.3.Зөвлөлийн ажлын алба хууль санаачлагчийн хүргүүлсэн хууль тогтоомжийн төсөлд судалгаа хийж, Монгол Улсын Үндэсний аюулгүй байдлын үзэл баримтлалд нийцэх, эсэх талаар үндэслэл бүхий дүгнэлт гарган, холбогдох хуулийн дагуу Зөвлөлөөр хэлэлцүүлж шийдвэрлүүлнэ.

191.4.Зөвлөлийн ажлын алба энэ хуулийн 191.3-т заасан ажиллагааг хууль тогтоомжийн төслийг хүлээн авсан өдрөөс хойш 30 хоногийн дотор зохион байгуулна. Шаардлагатай тохиолдолд хууль санаачлагчтай тохиролцон түүний бичгээр өгсөн зөвшөөрлийг үндэслэн уг хугацааг сунгаж болно.

191.5.Хууль тогтоомжийн төсөл Монгол Улсын Үндэсний аюулгүй байдлын үзэл баримтлалд нийцэх, эсэх талаар Зөвлөлөөс зөвлөмж, дүгнэлт гаргана.

191.6.Хууль тогтоомжийн төслийн зарим зүйл, хэсэг, заалтыг Монгол Улсын Үндэсний аюулгүй байдлын үзэл баримтлалд нийцүүлэн тодотгох буюу өөрчлөн найруулах шаардлагатай гэж үзсэн тохиолдолд Зөвлөл дүгнэлт гаргана.

191.7.Хууль тогтоомжийн төсөл бүхэлдээ, эсхүл зарим зүйл, хэсэг, заалт нь Монгол Улсын Үндэсний аюулгүй байдлын үзэл баримтлалд нийцэхгүй гэж үзсэн тохиолдолд Зөвлөл зөвлөмж гаргана.

191.8.Хууль тогтоомжийн төслийн талаарх Үндэсний аюулгүй байдлын зөвлөлийн зөвлөмж, дүгнэлтэд төрийн нууцад хамаарах асуудал тусгагдсан бол хүргүүлэх, танилцах, хэлэлцэх ажиллагаа нууцын журмаар явагдана.

191.9.Засгийн газраас санаачилж буй хуулийн төслийг энэ хуулийн 20.12-т заасан хуралдаанаас өмнө Зөвлөлд хүргүүлж хэлэлцүүлсэн байна.

191.10.Үндэсний аюулгүй байдлын зөвлөл хууль тогтоомжийн төслийн талаарх зөвлөмж, дүгнэлтээ энэ хуулийн 191.4-т заасан хугацаанд гаргаж, хууль санаачлагчид хүргүүлээгүй бол тусгайлан өгөх саналгүй гэж үзнэ.

191.11.Хууль тогтоомжийн төслийн талаар гаргасан Зөвлөлийн зөвлөмжийг Зөвлөлийн нарийн бичгийн дарга Улсын Их Хурлын чуулганы нэгдсэн хуралдаанд заавал танилцуулна.

**2/40 дүгээр зүйлийн 40.1.11 дэх заалт:**

“40.1.11.хууль тогтоомжийн төслийн талаарх Зөвлөлийн зөвлөмж, дүгнэлт, тухайлсан зөвлөмж, дүгнэлт гараагүй тохиолдолд энэ тухай хууль санаачлагчийн тайлбар.”

**2 дугаар зүйл.**Хууль тогтоомжийн тухай хуулийн 8 дугаар зүйлийн 8.1.8 дахь заалтын “хууль тогтоомжийн төслийг” гэсний дараа “Үндэсний аюулгүй байдлын зөвлөл болон” гэж, 13 дугаар зүйлийн 13.2.1 дэх заалтын “олон улсын гэрээ” гэсний дараа “Монгол Улсын Үндэсний аюулгүй байдлын үзэл баримтлал” гэж тус тус нэмсүгэй.

**3 дугаар зүйл.**Энэ хуулийг 20.. оны ... дугаар сарын ...-ны өдрөөс эхлэн дагаж мөрдөнө.

**ГАРЫН ҮСЭГ**